L-eks-Sindu ta’ Ħaż-Żabbar Quinton Scerri ressaq protest ġudizzjarju quddiem il-Qorti b’rabta mar-rapport maħruġ mill-Bord ta’ Governanza Lokali u li wassal għar-riżenja tiegħu minn Sindku. Fl-istqarrija Scerri qal li r-rapport  kien ibbażat fuq numru ta’ allegazzjonijiet u kkaretterizzat minn numru konsiderevoli ta’ skorettezzi. Qal li kien għalhekk li llum ressaqt protest ġudizzjarju quddiem il-qorti  biex jipproteġi d-dritt tiegħu li jkollu smigħ xieraq bil-għan li jnaddaf ismu. Fil-protest ġudizzjarju, huwa jispjega li l-Bord m’aġixxiex skont proċeduri stabbiliti. Saħansitra qal li membru ta’ dan il-Bord kien manifestament imparzjali għax għadda stqarrijiet pubbliċi kontrih meta kien għadu lanqas beda s-smigħ ta’ dan il-każ. Qal li dan il-fatt wassal biex ir-rapport tal-Bord tal-Governanza jkun inġust u intenzjonat biex b’mod malizzjuż  iħammeġ ir-reputazzjoni pożittiva li hu għandu maċ-ċittadini ta’ Ħaż-Żabbar. Huwa żied jgħid li bil-kummenti tiegħu l-bord wasal biex jinsulenta l-intelliġenza tal-elettorat Żabbari meta implika li għamel żball li eleġġa lilu bħala Sindku. “Dan l-aġir hu wieħed li ma jagħmilx ġiħ lid-demokrazija ta’ pajjiżna u jidher ċar li l-manuvri li saru kellhom biss l-intenzjoni li jitneħħa mill-kariga ta’ Sindku,” qal Scerri. Qal li dan seħħ mingħajr ebda rispett lejn id-demokrazzija u ċ-ċittadini Żabbarin li b’mod demokratiku f’Marzu 2013 eleġewh bħala Sindku ta’ Ħaż-Żabbar. Qal li kien għalhekk li rriżenja minn Sindku biex ikun fil-libertà li jiieħu kull azzjoni legali biex inaddaf ismu u f’pożizzjoni aktar komda biex naħdem u toħroġ il-verità kollha b’ġustizzja maż-Żabbarin. Huwa temm jirringrazzja lill-Prim Ministru u lill-Partit Laburista tal-appoġġ li tawh f’dan il-mument u lill-poplu Żabbari li qal li baqa’ mhux biss viċin tiegħu f’dan il-mument iżda wkoll wera l-appoġġ u fiduċja shiha tiegħu fih.